Universis presentes litteras inspecturis, Henricus, dominus Soliaci, in Domino salutem. Noverit universitas vestra quod nos venerabilibus viris abbati et conventui Sancti Benedicti Floriacensis fideliter promisimus quod, si Willelmus frater noster, miles, in terra Sancti Benedicti damnum vel injuriam quocunque modo intulerit, vel de rebus ipsorum abbatis et conventus, vel hominum suorum quoquo modo interceperit, occasione quittationis quam fecimus super hoc quod habebamus in villa Castellionis super Ligerim, nos eisdem abbati et conventui ad restitutionem damnorum et reparationem injuriarium teneremur, et ad hoc faciendum, nos et nostram terram obligamus. In cujus rei testimonium presentes litteras scribi et sigillo nostro fecimus communiri. Actum anno gratie millesimo ducentesimo vicesimo quinto.